പുന്നപ്ര വയലാര് സമരത്തിന്റെ പ്രസക്തി വര്ദ്ധിച്ചു: എ. വിജയരാഘവന് അമ്ബലപ്പുഴ: രാജ്യം വലതുപക്ഷ രാഷ്ട്രീയ പരിമിതികളുടെ ഇരുട്ടില് ദിശാബോധം നഷ്ടപ്പെട്ട് നില്ക്കുമ്ബോഴാണ് കേരളത്തില് ഇടതുപക്ഷം അധികാരത്തിലെത്തിയതെന്ന് എ. വിജയരാഘവന് പറഞ്ഞു. പുന്നപ്ര വയലാര് വാരാചരണത്തിന്റെ സമാപന സമ്മേളനം ഓണ്ലൈനില് ഉദ്ഘാടനം ചെയ്യുകയായിരുന്നു അദ്ദേഹം. ഇന്നത്തെ സാമൂഹിക സാഹചര്യത്തില് പുന്നപ്ര വയലാര് സമരത്തിന്റെ പ്രസക്തി വര്ദ്ധിച്ചിരിക്കുകയാണ്. രാജ്യത്തെ ഏറ്റവും വലിയ രാഷ്ട്രീയ ശക്തിയായി മാറാന് തീവ്രഹിന്ദുത്വ വര്ഗീയ ശക്തികള്ക്ക് കഴിഞ്ഞു. ബി.ജെ.പിയെ നയിക്കുന്നവര് മാത്രമല്ല തിരശീലയ്ക്ക് പിന്നിലുള്ളവരും തീവ്ര വര്ഗീയതയും വിദ്വേഷ പരമായ നിലപാടും സ്വീകരിക്കുന്നവരാണ്. രാജ്യത്തിന്റെ സമ്ബത്ത് കൊള്ളയടിക്കാന് കുത്തകകള്ക്ക് ഇതുപോലെ സൗകര്യം കിട്ടിയ കാലം ഉണ്ടായിട്ടില്ല. ആയിരക്കണക്കിന് കോടി രൂപയാണ് അദാനി, അമ്ബാനിമാരുടെ നിത്യ വരുമാനം. കേന്ദ്ര സര്ക്കാരിന്റെ പിന്തുണയില്ലാതെ ഇതിന് കഴിയുമോ. പൊതുമേഖലാ സ്ഥാപനങ്ങള് കിട്ടിയ വിലയ്ക്ക് വില്ക്കുകയാണ്. രാജ്യത്തിന്റെ എയര്ലൈന്സും പ്രതിരോധ മേഖലയും സമ്ബന്ന വിഭാഗങ്ങള്ക്ക് വില്ക്കുന്നു. ഭരണഘടനയെ തന്നെ തകര്ക്കുന്ന നിലപാടാണ് സ്വീകരിക്കുന്നത്. രാജ്യത്തിന്റെ ബഹുസ്വരതയെ കളങ്കപ്പെടുത്തി വര്ഗീയതയെ പ്രോത്സാഹിപ്പിക്കുന്ന നയമാണ് കേന്ദ്ര സര്ക്കാര് സ്വീകരിക്കുന്നതെന്നും അദ്ദേഹം പറഞ്ഞു. സി.പി.എം സംസ്ഥാന കമ്മിറ്റി അംഗം ജി. സുധാകരന്, മന്ത്രി പി. പ്രസാദ്, എച്ച്. സലാം എം.എല്.എ, സി.പി.ഐ ജില്ലാ സെക്രട്ടറി ടി.ജെ. ആഞ്ചലോസ്, എ. ഓമനക്കുട്ടന്, അഡ്വ. വി. മോഹന്ദാസ് എന്നിവര് സംസാരിച്ചു. ടി.എസ്. ജോസഫ് സ്വാഗതവും എന്. പി. വിദ്യാനന്ദന് നന്ദിയും പറഞ്ഞു.